**Národná rada Slovenskej republiky**

**IV. volebné obdobie**

(Návrh)

**ZÁKON**

**z ......... 2009,**

**ktorým sa mení na dopĺňa zákon 553/2002 Z. z. o sprístupnení dokumentov o činnosti bezpečnostných zložiek štátu 1939 - 1989 a o založení Ústavu pamäti národa a o doplnení niektorých zákonov (zákon o pamäti národa)**

Národná rada Slovenskej republiky sa uzniesla na tomto zákone:

**Čl. I**

Zákon 553/2002 Z. z. o sprístupnení dokumentov o činnosti bezpečnostných zložiek štátu 1939 - 1989 a o založení Ústavu pamäti národa a o doplnení niektorých zákonov (zákon o pamäti národa) v znení zákona č. 553/2002 Z. z., zákona č. 110/2003 Z. z., zákona č. 610/2004 Z. z., zákona č. 309/2005 Z. z. a zákona č. 219/2006 Z. z. sa mení a dopĺňa takto:

1. V § 10 odsek 5 znie:

 „(5) Členovia správnej rady a dozornej rady majú nárok na úhradu nákladov spojených s činnosťou v týchto orgánoch podľa osobitných predpisov. 2b) Predsedovi správnej rady patrí za výkon funkcie mesačne odmena vo výške trojnásobku priemernej mesačnej nominálnej mzdy zamestnanca v hospodárstve Slovenskej republiky zistenej Štatistickým úradom Slovenskej republiky za kalendárny rok predchádzajúci roku, v ktorom sa mu má odmena vyplácať. Okrem odmeny patrí predsedovi správnej rady príplatok, ktorého výšku určuje správna rada. Ostatným členom správnej rady a dozornej rady nepatrí za výkon funkcie odmena. Náklady spojené s výkonom funkcie predsedu správnej rady sa uhrádzajú z rozpočtu ústavu.“

**Čl. II.**

Tento zákon nadobúda účinnosť 1. novembra 2009.

**D ô v o d o v á s p r á v a**

**A. Všeobecná časť**

**Zhodnotenie súčasného stavu**

Zákon 553/2002 Z. z. o sprístupnení dokumentov o činnosti bezpečnostných zložiek štátu 1939 - 1989 a o založení Ústavu pamäti národa a o doplnení niektorých zákonov (zákon o pamäti národa) v znení neskorších predpisov upravuje pôsobnosť a postavenie Ústavu pamäti národa. Ústav pamäti národa je verejnoprávna ustanovizeň. Orgány ústavu sú: správna rada, výbor, dozorná rada. Členovia správnej rady a dozornej rady majú nárok na úhradu nákladov spojených s činnosťou v týchto orgánoch podľa osobitných predpisov. Predsedovi správnej rady a predsedovi dozornej rady patrí za výkon funkcie mesačne odmena vo výške trojnásobku priemernej mesačnej nominálnej mzdy zamestnanca v hospodárstve Slovenskej republiky zistenej Štatistickým úradom Slovenskej republiky za kalendárny rok predchádzajúci roku, v ktorom sa im má odmena vyplácať. Okrem odmeny patrí predsedovi správnej rady a podpredsedovi správnej rady príplatok, ktorého výšku určuje správna rada. Ostatným členom správnej rady a dozornej rady patrí za výkon funkcie mesačne odmena vo výške dvojnásobku priemernej mesačnej nominálnej mzdy zamestnanca v hospodárstve Slovenskej republiky zistenej Štatistickým úradom Slovenskej republiky za kalendárny rok predchádzajúci roku, v ktorom sa im má odmena vyplácať. Náklady spojené s výkonom funkcie v správnej rade sa uhrádzajú z rozpočtu ústavu.

**Dôvody potreby novej právnej úpravy**

V súčasnej finančnej kríze je pre normálny chod štátnych orgánov a inštitúcií ako aj verejnoprávnych ustanovizní nutné zaviesť úsporné opatrenia. Z rozpočtu Ústavu pamäti národa sa od jeho založenia na odmeny členov správnej a dozornej rady vynakladá každý rok takmer 20 % finančných prostriedkov.

Náklady na odmeny pre členov SR a DR od roku 2003 – 2008 v tis. Sk:

Rok Rozpočet Odmeny

2003 19270 2956

2004 47609 5069

2005 44357 5514

2006 43635 5504

2007 42278 6602

2008 46535 7126

Spolu 243684 32771

Tieto prostriedky chýbajú na plnenie úloh, ktoré má Ústav pamäti národa vykonávať na základe zákona. Preto navrhujeme, aby funkcia člena správnej a dozornej rady, okrem predsedu správnej rady, bola čestná, bez nároku na odmenu.

**Súlad návrhu zákona s Ústavou SR:**

 Návrh novely zákona je v súlade s Ústavou Slovenskej republiky a platným právnym poriadkom Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná.

**Súvislosti s inými zákonmi a medzinárodnými zmluvami:**

Navrhovaná zmena zákona nemá vplyv na iné všeobecne záväzné právne predpisy platné v Slovenskej republike.

**Hospodársky a finančný vplyv na štátny rozpočet:**

Návrh novely zákona nemá hospodársky a finančný vplyv na štátny rozpočet.

**Nároky na pracovné sily a organizačné zabezpečenie:**

 Návrh novely zákona nemánárok na pracovné sily.

**Predpokladané finančné dôsledky na rozpočet verejnej správy:**

Nepredpokladajú sa finančné dôsledky na rozpočet verejnej správy.

**B. Osobitná časť**

**K článku I:**

**K bodu 1 :** Navrhuje sa, aby funkcia členasprávnej rady a dozornej rady, okrem funkcie predsedu správnej rady, nebola honorovaná.

**K článku II:**

Navrhuje sa účinnosť zákona.

**Doložka zlučiteľnosti**

právneho predpisu

s právom Európskych spoločenstiev a právom Európskej únie

**1. Predkladateľ právneho predpisu:**

Poslanec Národnej rady Slovenskej republiky

**2. Názov právneho predpisu:**

Návrh, ktorým sa mení na dopĺňa zákon 553/2002 Z.z. o sprístupnení dokumentov o činnosti bezpečnostných zložiek štátu 1939 - 1989 a o založení Ústavu pamäti národa a o doplnení niektorých zákonov (zákon o pamäti národa)

**3. Problematika návrhu právneho predpisu:**

1. nie je upravená v práve Európskych spoločenstiev: - primárnom

 - sekundárnom,

1. nie je upravená v práve Európskej únie: - primárnom

 - sekundárnom,

1. nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

**4.** **Návrh zákona svojou problematikou:**

nepatrí medzi prioritné oblasti aproximácie práva uvedené v čl. 70 Európskej dohody o pridružení a svojou problematikou nepatrí ani medzi priority odporúčané v Bielej knihe.

**5. Vyjadrenie stupňa kompatibility s právnou normou Európskej únie:**

Vzhľadom na vnútroštátny charakter upravenej problematiky je vyjadrovanie

stupňa zlučiteľnosti s právom ES/EÚ bezpredmetné.